Diari Oficial de la Generalitat Valenciana


Sumari del DOGV 6305, del 07-07-2010 (2010/7702)

Convocatòria d'ajudes a petites i mitjanes empreses (pimes) i autònoms per al desenvolupament de plans de sensibilització i suport tutoritzat a la innovació.
-------------------------------------------------------------------------------------------------------------------------------------------------------------

### Dades del document

Número de DOGV
:   6305

Data del DOGV
:   07-07-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/7702


Data del document
:   30-06-2010

Organisme emissor
:   Consell de Cambres Oficials de Comerç, Indústria i Navegació de la Comunitat Valenciana

Tipus de document
:   Anunci

Descriptors 

:   * suport econòmic
    * petita i mitjana empresa
    * ajuda a la indústria
    * innovació
    * ajuda pública

Convocatòria d'ajudes a petites i mitjanes empreses (pimes) i autònoms per al desenvolupament de plans de sensibilització i suport tutoritzat a la innovació. [2010/7702]  
1. Context  
El Consell Superior de Cambres de Comerç, Indústria i Navegació d'Espanya, junt amb les cambres de comerç de la Comunitat Valenciana, han posat en marxa el Programa InnoCámaras en el marc del Programa Operatiu Investigació, Desenvolupament i Innovació per i per a les Empreses - Fons Tecnològic, amb aplicació en el territori nacional, que està cofinançat pel Fons Europeu de Desenvolupament Regional (FEDER) i pel Consell de Cambres Oficials de Comerç, Indústria i Navegació de la Comunitat Valenciana i les cambres de comerç, indústria i navegació de la Comunitat Valenciana.  
Aquest programa té com a objectiu principal contribuir a la millora de la competitivitat de les pimes de les regions participants, per mitjà de la integració de la innovació en les seues estratègies empresarials com a ferramenta competitiva clau per a aconseguir un creixement econòmic sostingut. Amb aquest fi, es posa a disposició de les pimes la possibilitat de desenvolupar plans individuals de suport a la innovació, consistents en el desenvolupament d'un pla de sensibilització i suport tutoritzat que inclou dues fases seqüencials i progressives.  
Fase I: Diagnòstic Individualitzat. Consisteix en la realització d'un diagnòstic assistit, per part d'un tutor especialitzat, que permet conéixer el nivell de competitivitat de l'empresa en el seu entorn econòmic i de mercat, identificant possibles actuacions de millora a través de la innovació.  
Fase II: Pla de Suport a la Innovació. Es tracta d'una fase de procés, en la qual un assessor especialista guia les empreses en el desenvolupament i posada en pràctica de les recomanacions en matèria d'innovació identificades en la fase anterior i que resulten claus en la millora de la competitivitat de l'empresa.  
2. Objecte  
La present convocatòria té com a objecte promoure la participació de les pimes de la Comunitat Valenciana en el Programa InnoCámaras, per mitjà de la posada a la seua disposició dels servicis de suport tutoritzat que es detallen en l'annex I.  
3. Beneficiaris  
Amb caràcter general, podran ser beneficiaris de les ajudes les pimes (incloent-hi microempreses i autònoms), segons la definició recollida en la Recomanació de la Comissió 2003/361/CE de 06.05.2003 (DOCE L 124, de 20.05.2003), que tinguen el seu domicili social i/o centre productiu en l'àmbit de demarcació de la Comunitat Valenciana.  
En el cas concret de la fase II del Programa Pla de Suport a la Innovació, podran ser beneficiàries exclusivament aquelles pimes que hagen justificat documentalment la seua participació prèvia en la fase I del programa1, llevat que amb caràcter excepcional es produïsca l'obertura d'una convocatòria específica per a aquesta segona fase que ho permeta.  
4. Sectors promocionables  
Podran ser beneficiàries de les ajudes les pimes de qualsevol sector d'activitat que es troben donades d'alta en el Cens de l'IAE, secció 1: activitats empresarials, industrials i de servicis, sense perjuí del ple respecte al que disposen els reglaments o directives comunitàries especials establits en el marc del Tractat Constitutiu de la Comunitat Europea.  
Queden exceptuades aquelles empreses que operen en els sectors de la pesca, l'aqüicultura, el carbó i la producció primària dels productes agrícoles que figuren en la llista de l'annex I del Tractat de la CE.  
5. Conceptes objecte de les ajudes  
Seran objecte d'ajuda, les despeses incorregudes per les pimes durant el desenvolupament dels plans individuals de suport a la innovació, que estan referits als següents conceptes generals:  
Fase I: Diagnòstic Individualitzat.   
A) Despeses dels servicis d'assessoria proporcionats pel tutor.  
Fase II: Pla de Suport a la Innovació.  
B) Despeses dels servicis d'assessoria i consultoria proporcionats per l'assessor per a l'elaboració i desenvolupament del pla.  
C) Inversions i/o despeses associades al desplegament i execució del pla elaborat per l'assessor, la tipologia del qual es detalla en l'annex I.  
6. Imports finançables i quantia de les ajudes  
A) Fase I: Diagnòstic Individualitzat.   
L'import total finançable dels servicis ascendeix a la quantitat màxima de 1.200,00 € + IVA2.  
L'import total elegible pel Programa InnoCámaras (quantia de l'ajuda) serà del 100% del cost finançable.  
B) Fase II: Pla de Suport a la Innovació.   
Les empreses podran finançar amb càrrec al Programa InnoCámaras despeses d'assessoria i inversions associats al desenvolupament/execució del PAI fins a un import de 6.000 euros (IVA no inclòs) durant un període màxim de quatre a sis mesos des de la data de firma del conveni. Aquesta quantitat podria augmentar fins als 12.000 euros (IVA no inclòs), a executar en un termini màxim de fins a 10 mesos des de la data de firma del conveni, si l'empresa aporta un informe de justificació de l'assessor -en el marc de l'execució del seu respectiu Pla de Suport a la Innovació- i és validat pel coordinador cameral del programa3.  
L'import total elegible pel Programa InnoCámaras (quantia de l'ajuda) serà del 80% del cost finançable en què haja incorregut l'empresa destinatària. Serà, per tant, la quantia màxima per empresa de 4.800,00 € (9.600,00 € en cas d'ampliació de cost finançable).  
7. Tramitació de l'ajuda   
La tramitació de l'ajuda a aquelles pimes la sol·licitud de les quals haja sigut aprovada, es realitzarà a través de la firma d'un conveni de participació en el Programa InnoCámaras entre la pime participant i la cambra de comerç de la seua demarcació.   
Aquest conveni s'adjunta a aquesta convocatòria, en forma d'annex II, i s'hi detallen les condicions de participació en el programa.   
8. Presentació de sol·licituds  
La sol·licitud de participació en el programa es presentarà d'acord amb el model adjunt a aquesta convocatòria (annex III), junt amb la documentació addicional assenyalada en l'annex esmentat.  
Les sol·licituds hauran de presentar-se en alguna de les adreces de la Cambra de Comerç de la Comunitat Valenciana que apareixen recollides en l'annex IV d'aquesta convocatòria. Igualment, es podran remetre per correu postal certificat i amb justificant de recepció o per via fax.  
El Registre d'Entrades de la cambra certificarà la presentació i la seua prioritat temporal.  
El termini per a presentar les sol·licituds s'iniciarà l'endemà de la publicació d'aquesta convocatòria en el Diari Oficial de la Comunitat Valenciana i finalitzarà a les 14.00 hores del dia 22 d'octubre de 2010, o fins a esgotar el pressupost.  
9. Criteris de selecció i resolució  
La concessió d'ajudes respectarà els principis de publicitat, transparència, igualtat i lliure concurrència competitiva i estarà limitada a les disponibilitats pressupostàries.  
Les condicions imprescindibles per a optar al programa d'ajudes són:  
- Ser una pime, d'acord amb la definició vigent (actualment Recomanació de la Comissió 2003/361/CE, de 06.05.2003 (DOCE L 124, de 20.05.2003).  
- Estar donada d'alta en la secció 1 del Cens IAE: activitats empresarials, industrials, comercials i de servicis.   
- Que no es troba subjecta a cap de les prohibicions a què fa referència l'article 13 de la Llei 38/2003, de 17 de novembre, General de Subvencions, o normativa aplicable en la matèria pròpia de la comunitat autònoma corresponent.  
- Que tinguen el seu domicili social i/o centre productiu en algun dels municipis de la demarcació de les cambres de comerç de la Comunitat Valenciana.  
En el cas que una empresa posseïsca diverses seus, centres productius, delegacions, sucursals, etc. el centre destinatari i directament beneficiari del programa ha d'estar ubicat en algun dels municipis anteriorment esmentat.  
- Estar al corrent de les obligacions tributàries i davant de la Seguretat Social.  
- Complir la norma de minimis (Reglament CE núm. 1998/2006, de la Comissió, de 15 de desembre de 2006), cosa que s'acreditarà per mitjà d'una declaració jurada.  
- Posseir potencial i vocació innovadora i estar disposada a complir les condicions del Programa InnoCámaras.  
Les empreses sol·licitants hauran d'aportar els certificats d'estar al corrent en el compliment de les seues obligacions tributàries i amb la Seguretat Social, així com declaració jurada del compliment dels requisits legals de participació en el programa.  
L'avaluació de sol·licituds de participació i admissió d'empreses al Programa InnoCámaras es realitzarà en l'orde el que hagen sigut registrades en la cambra.  
La resolució de les sol·licituds serà comunicada als beneficiaris per escrit a través de la Cambra de Comerç.  
10. Obligacions dels beneficiaris  
Seran obligacions dels beneficiaris les que es deriven dels objectius del programa i del compliment de les condicions operatives, econòmiques, d'informació i control que s'estableixen en el conveni de participació en el Programa InnoCámaras.  
11. Compatibilitat de l'ajuda  
Les ajudes oferides en el Programa InnoCámaras s'ajusten als reglaments (CE) núm. 1998/2006, de la Comissió Europea, de 15 de desembre de 2006, relatiu a les ajudes de minimis (Diari Oficial L 379, de 28.12.2006) i són compatibles amb altres ajudes públiques per a distint objecte i finalitat.  
12. Informació i publicitat  
En compliment del que preveu l'article 5.2, últim paràgraf, del Reglament (CE) núm. 1828/2006, de la Comissió, de 8 de desembre de 2006, per mitjà de la present convocatòria, s'informa tots els beneficiaris potencials que les dades relatives a la seua identitat (denominació social, CIF i altres dades que figuren en la sol·licitud de participació en el programa) dels que siguen seleccionats com a beneficiaris del Programa InnoCámaras, nom de les operacions en què participe i quantitat de fons públics assignats, seran objecte de la corresponent publicació en els termes que preveu l'article 7.2 de l'esmentat reglament.   
Així mateix, s'informa que per mitjà de la presentació de la seua sol·licitud de participació en el programa, tots els sol·licitants autoritzen que, en cas de resultar seleccionats com a beneficiaris, les dades indicats en el paràgraf anterior puguen ser incloses en la llista prevista en els esmentats preceptes i publicats (de forma electrònica i/o per altres mitjans) pel Consell Superior de Cambres, així com cedits, als fins indicats, per aquesta entitat a la Direcció General de Fons Comunitaris del Ministeri d'Economia i Hisenda, o un altre organisme que aquesta designe.  
(1) Podran sol·licitar ingressar en la fase II del programa empreses que hagueren realitzat la fase I durant l'anualitat anterior.  
(2) Únicament serà finançable l'IVA no recuperable per la cambra.  
(3) En aquest sentit, el coordinador cameral haurà de tindre en compte el pressupost disponible per a la seua cambra de comerç per a l'execució de la fase II del programa.  
Annexos  
Els annexos a aquesta convocatòria que s'indiquen a continuació poden obtindre's a través de les webs o en les cambres de comerç de la Comunitat Valenciana.  
www.camaraalcoy.net  
www.camaralicante.com  
www.camaracastellon.com  
www.camaraorihuela.es  
www.camaravalencia.com  
Annex I. Característiques dels plans individuals de suport a la innovació.  
Annex II. Conveni empresa beneficiària-cambra.  
Annex III. Model de sol·licitud de participació en el Programa Innocámaras.  
Annex IV. Adreces de la Cambra de Comerç per a la presentació de sol·licituds.  
València, 30 de juny de 2010.- El president del Consell de Cambres Oficials de Comerç, Indústria i Navegació de la Comunitat Valenciana: José Vicente Morata Estragués.